Masu o Jisu ena Were o Kecisemani | Bula i Jisu\nMACIU 26:30, 36-46 MARIKA 14:26, 32-42 LUKE 22:39-46 JONI 18:1\nGOLE O JISU INA WERE O KECISEMANI\nTITIRI ME VAKA NA DRA NONA BUNO\nNi masu oti kei ratou nona yapositolo yalodina o Jisu, eratou ‘lagasere ni vakacaucau, eratou gole sara ina Ulunivanua ni Veiolive.’ (Marika 14:26) Eratou gole ina were o Kecisemani ena tokalau, me vaka ga e dau cakava o Jisu ena veigauna sa oti.\nNi ratou yaco ina dua na vanua ena loga ni veiolive, e biuti ratou toka e kea na walu na yapositolo. De dua ratou toka volekata na icurucuru ina were ni kaya vei ratou o Jisu: “Dou dabe toka i ke meu lai masu mada e kea.” E gole sara o Jisu qai kauti ratou na le tolu—o Pita, Jemesa, kei Joni. E rarawa vakalevu na lomana qai kaya vei ratou na le tolu: “E vusolo sara ga na lomaqu, vaka ga au sa mate. Dou tiko eke me datou yadra tiko.”—Maciu 26:36-38.\nE biuti ratou o Jisu qai toso vakalailai i liu, e ‘tekiduru qai masu.’ Na cava e masulaka vua na Kalou ena gauna dredre qori? E kaya: “Tamaqu, e rawarawa na ka kece vei kemuni, ni kauta tani vei au na bilo qo. Ia me kua ni yaco na lomaqu, me yaco ga na lomamuni.” (Marika 14:35, 36) Sega ni kena ibalebale qori ni sa veisau na loma i Jisu, me sa kua ni cabora nona bula me ivoli!\nE dau raica tu mai lomalagi o Jisu na nodra vakararawataki kei na nodra vakamatei eso ena ligadra na kai Roma. Qo ni mai bula vakatamata, sa rawa ni vakila tale ga na rarawa kei na mosi. E sega ni via vakasamataka na veika ena vakayacori vua. Ia na vuna levu e rarawa kina, oya ni kila ni nona vakamatei me vaka e dua na daubasulawa ena vakarogorogocataki kina na yaca i Tamana. Sa vo ga e vica na aua me vakaliligi ena kau, me vaka e dau caka vua e vosavakacacataka na Kalou.\nE dede toka nona masu o Jisu sa qai lesu vei ratou na tolu na yapositolo. Ni raica ni ratou moce tu, e kaya sara vei Pita: “Vakacava, dou sega ni rawa ni yadra vata tiko kei au me dua mada ga na aua? Dou yadra tiko, dou masu tiko ga mo dou kua kina ni temaki.” E kila o Jisu ni curuoso nodratou vakasama na yapositolo, sa bogilevu tale ga. E kaya: “E gu na yalo, ia sa malumalumu ga na yago.”—Maciu 26:40, 41.\nE lako tale ena ikarua ni gauna o Jisu qai kerea me kauta tani vua na Kalou na “bilo qo.” Ni lesu vei ratou na tolu na yapositolo, eratou se baci moce tu. A dodonu me ratou yadra tiko me ratou kua ni rawai ena veitemaki. Ni vosa vei ratou o Jisu, eratou “sega ni kila na cava me ratou kaya vua.” (Marika 14:40) E lako ena ikatolu ni gauna o Jisu, e tekiduru qai masu.\nDua na ka nona kauaitaka o Jisu na kena vakarogorogocataki na yaca i Tamana ena nona vakamatei me vaka na daubasulawa. E rogoca tu o Jiova na masu i Luvena, qai tala mai e dua na agilosi me vakaukauataki koya. Ia e sega ni cegu nona vakamamasu o Jisu vei Tamana, “sa qai masu ga vagumatua.” Dua na itavi levu sa vakataqari toka qo e taba i Jisu! Na ka e vakarau caka vua e vakatau tiko kina nona bula kei na nodra bula o ira na vakabauta. Na levu ni kena curuoso nona vakasama, e ‘titiri sara kina nona buno ina qele me vaka na dra.’—Luke 22:44.\nEna ikatolu ni gauna e lesu kina o Jisu vei ratou nona yapositolo, eratou moce tale tu. E kaya: “Qo e sega ni gauna ni moce kei na vakacegu! Sa voleka na aua me soli yani kina na Luve ni tamata vei ira na ivalavala ca. Dou tucake, me datou lako. Raica! Sa voleka mai o koya ena soli au.”—Maciu 26:45, 46.\nTITIRI NONA BUNO ME VAKA NA DRA\nE sega ni vakamacalataka na vuniwai o Luke na sala e ‘vaka kina na dra’ na buno i Jisu. (Luke 22:44) A rairai vakatauvatana tiko ga na buno ina titiri ni dra mai na mavoa. Dua tale na vakasama e tukuna o Dr. William D. Edwards ena mekesini The Journal of the American Medical Association (JAMA): “E tu tu yadua me veiwaki na buno kei na dra (na ituvaki qori e vakatokai me hematidrosis . . . ) ia e rawa ni yaco ni sa curuoso vakalevu nona vakasama e dua . . . Ni curuma na dra na tikiniyago e vakavuna na buno, sa malumu ga mai na kuliniyago.”\nE kauti ratou i vei na yapositolo o Jisu ni ratou biubiu mai na tabavale e cake?\nNa cava eratou cakava na tolu na yapositolo ni lai masu o Jisu?\nNa cava e kilai me baleti Jisu ena kena titiri me vaka na dra nona buno?\niMeli iMeli Masu ena Levu ni Vusolo ni Lomana\njy wase 123 t. 282-283